text: Opinió 21/11/2019
  Professor i escriptorEl futur té mala premsa. De fet, una de les frases més repetides als evangelis de la saviesa de saldo afirma que el futur no existeix: només existeixen l'ara i l'aquí, de manera que despreocupa't i gaudeix de la vida. És ben conegut que John Maynard Keynes, l'economista més famós del segle XX, va escriure que a llarg termini tots serem morts. Segur que la frase, llegida en el seu context, té implicacions que ara se'ns escapen, però repetida així no és més que una versió saberuda d'allò que que diuen en una llengua romànica veïna: que d'aquí a cent anys, 'todos calvos'. I si l'economia expressa la seva despreocupació pel futur, la política encara és pitjor. Hi ha un tòpic que té l'inconvenient de ser estrictament veritat, que diu que l'horitzó de preocupació dels dirigents polítics és la propera convocatòria d'eleccions: quatre anys, a tot estirar. Tot sembla indicar, efectivament, que el futur no existeix.